钦定古今图书集成/历象汇编/乾象典/第099卷
## 钦定古今图书集成/历象汇编/乾象典/第099卷

| 钦定古今图书集成 历象汇编 第九十九卷 |

| |

第九十九卷目录

火部杂录

火部外编

乾象典第九十九卷

《易经同人》象曰：“天与火，同人。君子以类族辨物。”〈程传〉不
云“火在天下”，“天下有火”，而云“天与火”者，天在上，火性
炎上，火与天同，故为《同人》之义。

《大有象》曰：“火在天上，大有。”君子以遏恶扬善，顺天休
命。〈程传〉火之处高，其明及远，万物之众，无不照见，为《大
有》之象。

《贲》：《象》曰：山下有火，贲。君子以明庶政，无敢折狱。〈程传〉“山”
者，草木百物之所聚生也。火在其下而上照，庶类皆
被其光明，为贲饰之象也。

离。《象》曰：明两作，离，大人以继明照于四方。〈大全〉兰氏曰：
“《离》为火，为日、为电，而独言明者，盖指一偏，则不足以
尽继明之义。”

《家人象》曰：风自火出，“家人。”君子以言有物而行有恒。
〈大全〉朱子曰：谓如一炉火，必有气冲上去，便是
《睽》。《彖》曰：“睽火动而上，泽动而下，二女同居，其志不同
行。”〈大全〉沙随程氏曰：“水火相逮，山泽通气，而火泽无相
用之理。”〈又〉《象》曰：上火下泽，“睽。”君子以同而异。

《革》，《彖》曰：“革”，水火相息，二女同居，其志不相得，曰“革。”〈大全〉
隆山李氏曰：“泽火相息，必有一胜。”兑非北方之正水，
少阴之气不能以敌南方之正火。兑之阴画下有二
阳画限之，而离火从下暵之，此火能革泽水也。故有
温泉而无寒火。胡氏曰：“卦以相违为《睽》，相息为《革》，而
《既济》水在火上，不曰相息”者何也？《坎》之水，动水也，火
不能息之。泽之水，止水也，止水在上，而火炎上，故息。
灭。息之中有生息者存。犹人一吸一嘘。而谓之一息。
亦有止而复生之义也。

《鼎》《象》曰：木上有火，鼎。君子以正位凝命。〈本义〉《鼎》，重器也，
故有“正位凝命”之意。

《旅象》曰：山上有火，“旅。”君子以明慎用刑，而不留狱。〈程传〉
火之在高，明无不照。君子观明照之象，则以明慎用
刑；观“火行不处”之象，则不留狱。

《既济》。《象》曰：水在火上，既济；君子以思患而豫防之。〈程传〉
水火既交，各得其用，为《既济》。〈大全〉平庵项氏曰：“人之用
莫大于火，而火常生患。善济火者莫如水，思火之为
患而储水以防，使水常在火上，其力足以胜之，则其
患亡矣。”
《未济象》曰：“火在水上，未济，君子以慎辨物居方。”〈程传〉水
火不交、不相济为用，故为《未济》。火在水上，非其处也。
〈大全〉胡氏曰：水火异物，故以之“辨物。”水火各居其所，故
以之“居《方》。”

《说卦传》“水火不相射。”〈大全〉“朱子曰：‘水火下然上沸，而不
相灭息也。射，音食，犯也’，是‘不相害’”；“‘‘音斁’，是‘不相厌，二
义皆通’。”问：“射’二音孰是？”曰：“音食，是水火与风雷山泽
不相类。水火本是相克底物事，今却相应而不相害。”
问：“若以‘不相厌’射而言，则与上文‘通气’”、“‘相薄’之文相
类，不知如何？”曰：“‘‘不相射’，乃下文‘不相悖’之意；‘不相悖’，
乃不相害’也。水火本相”害之物，便如《未济》之水火，亦
是中间有物隔之，却相为用。若无物隔之，则相害矣。
此乃以其不相害，而明其相应也。　吴氏曰：“水火不
相射者，坎西离东，一左一右，不相侵克也。”

《书经引征》“火燃昆冈，玉石俱焚。天吏逸德，烈于猛火。”
《盘庚》“若火之燎于原，不可向迩，其犹可扑灭。”〈又〉予若
观火。

《洛诰》：“毋若火始焰。”

《诗经郑风叔于田》篇：“叔在薮，火烈具举。”

《小雅·正月》篇：“燎之方扬，宁或灭之？”

《商颂》：“如火烈烈，则莫我敢曷。”

《周礼冬官·考工记轮人》：“凡斩毂之道，必矩其阴阳。阳
也者，稹理而坚；阴也者，疏理而柔。是故以火养其阴，
而齐诸其阳，则毂虽敝不藃。”

画缋之事火以圜。〈订义〉赵氏曰：“地二生火，其神无方，其
体非体，而托于物以为体；其用非用，而因于物以为
用。其形虽锐，而性则圜而无不周。”画火难定其形，只
得画其性之圜尔。

《弓人》挢干欲孰于火而无赢？挢角欲孰于火而无燂？
引筋欲尽而无伤其力。《鬻胶》欲孰而水火相得，然则
居旱亦不动，居湿亦不动。

《礼记·月令》：“仲夏之月毋烧灰。”〈注〉火之灭者为灰，禁之
亦为伤火气也。〈又〉毋用火南方。〈注〉南方火位，又因其
位而盛其用，则为微阴之害，故戒之《王制》：“昆虫未蛰，不以火田。”〈疏〉谓未十月之时。十月则
得火田，故罗氏云：蜡则罗襦。今俗放火张罗，从十月
以后至仲春皆得火田，故《司马职》云“春火弊”是也。若
陶铸之火，则季春出火，季秋内火。按《司马》云季春出
火，季秋内火，知是陶铸之火。按《春秋》昭六年《左传》云：
三月，郑人铸刑鼎。士文伯曰：“火未出而作火，郑其有
灾乎？”刑鼎则陶铸也。

《内则》：“子事父母，左佩金燧，右佩木燧。”〈注〉金燧，用以取
火于日中者。木燧，钻火之器。晴则用金燧以取火，阴
则用木燧以钻火也。

《明堂位》：“有虞氏服韨，夏后氏山，殷火。”〈陈注〉韨者，祭服之
蔽膝，即韠也。虞氏直以韦为之，无文饰。夏世则画之
以山，殷人增之以火。

《表记》火尊而不亲。

《尔雅释言》：“毁，火也。”〈疏〉李巡曰：“毁，一名火。”孙炎曰：“《方言》
有轻重，故谓火为毁。”郭云：“毁，齐人语，《方言》云。”㷄呼隗
切。火也。楚转语也。犹齐言。𤈦音毁。火也。
《左传》宣公十六年夏。成周宣榭火。人火之也。凡火。人
火曰火。天火曰灾。

子产有疾，谓子太叔曰：“吾死，子必为政。惟有德者能
以宽服民，其次莫如猛。夫火烈，民望而畏之，故鲜死
焉。”

《国语》：楚王孙圉聘于晋，谓赵简子曰：“珠足以捍火灾，
则宝之。”

《干凿度☲》：古“火”字为离。内弱外刚，外威内暗，性上不
下，圣人知，炎光不入于地。

《易川灵图》“蚕者阳火，火恶水，故食不饮。桑者土之液，
木生火，故蚕以三月食叶。”

《诗含神雾》：“古之火正。或食于心，或食于咮，以出内火。”
故咮为鹑火，心为大火。

《春秋元命苞》：“火之为言委，随也，故其字人散，二者为
火也。”

《三坟》书：“山坟物，阳火。”〈又〉象兵火。

地坟火气长，

《山海经·西山经》：“小华之山，鸟多赤鷩，可以御火。”〈注〉山
鸡之属。音蔽。或作“鳖。”

《符禺之山》，其鸟多鸱，其状如翠而赤喙，可以御火。〈注〉
蓄之，辟火灾也。

章莪之山有鸟焉，其状如鹤，一足，赤文青质而白喙，
名曰《毕方》。其鸣自叫也，见则其邑有讹火。〈注〉毕方“知
火。”

崦嵫之山，其上多丹木，其叶如谷，其实大如瓜，赤符
而黑理，食之已瘅，可以御火。

《北山经》“带山有兽焉，其状如马，一角有错，其名曰‘䑏
疏，可以辟火’。”

涿光之山，嚣水出焉，而西流注于河。其中多鳛鳛之
鱼，其状如鹊，而十翼，鳞皆在羽端。其音如鹊，可以御
火。

《中山经》“崌山有鸟焉，状如鸮而赤身白首，其名曰‘窃
脂，可以御火’。”

鲜山有兽焉，其状如膜大，赤喙，赤目，白尾，见则其邑
有火，名曰“𤝻。”即
丑阳之山有鸟焉，其状如乌而赤足，名曰“䑏”，可以御
火。

即公之山，有兽焉，其状如龟，而白身赤首，名曰“蛫是”，
可以御火。

《海外南经》：“厌火国，在讙头国南，兽身黑色，生火，出其
口中。”〈注〉言能吐火，似《狝猴》而黑色。

《大荒西经》昆仑之丘有木焉，其状如棠，黄华赤实，其
味如李而无核，名曰“沙棠”，可以御火。

《六韬励军篇》：“军不举火，将亦不举，名曰止欲将。”
《五音篇》：“见火光征也。”

《必出》篇：“大水广堑深坑已出，令我踵军，设云火远候
必依草木丘墓险阻，敌人车骑必不敢远追长驱，因
以火为记，先出者令至火而止，为四武冲阵，如此则
吾三军皆精锐勇𩰚，莫我能止。”
《火战篇》：武王问太公曰：“引兵深入诸侯之地，遇深草
蓊秽周吾军前后左右，敌人因天燥疾风之利，燔吾
上风，车骑锐士坚伏吾后，为之奈何？”太公曰：“若此者，
则以云梯飞楼，远望左右，谨察前后，见火起即燔吾
前而广延之，又燔吾后。敌人苟至，即引军而却，按黑
地而坚处。敌人之来，犹在吾后，见火起必远走，吾按
黑地而处，强弩材士卫吾左右，又燔吾前后。若此，则
敌不能害我。”

《敌强篇》：武王曰：“敌人远遮我前，急攻我后，断我锐兵，
绝我材士，吾内外不得相闻，三军扰乱，皆败而走，为
之奈何？”太公曰：“当明号审令，出我勇锐冒将之士，人
操炬火，二人同鼓，必知敌人所在，或击其表里，微号
相知，令之灭火，鼓音皆止，中外相应，期约皆当。三军
疾战，敌必败亡。”

《关尹子一宇篇》：“一灼之火，能烧万物，物亡而火何存《二柱篇》：“有方者形，彼非形者，未尝有南北。”何谓非形？
形之所自生者，如钻木得火，彼未钻时，非火之形，彼
已钻时，即名为形。〈又〉风雨雷电，皆缘气而生，而气缘
心生，犹如内想大火，久之觉热；内想大水，久之觉寒。
《四符篇》“神主火，魂主木，木生火，故神者魂藏之。”唯火
之为物，能镕金而销之，能燔木而烧之，所以冥魂魄。
〈又〉“以我之神，合天地万物之神”，譬如万火可合为一
火。

《五鉴》篇：“火千年，俄可灭。”〈又〉“物我交心生，两《木摩》火生。”
《六七篇》。人无以无知无为者为无我，虽有知有为，不
害其为无我。譬如火也，躁动不停，未尝有我。

《八筹篇》：“火飞，故达为五臭。”

《楞严经》：“坚相为地，润湿为水，煖触为火，动摇为风。”
陶朱公书念四夜黄昏时候，乡人束稻草于竿，点火
在田间行走，名曰照田。蚕看火色卜水旱，色白主水，
色赤主旱。猛烈年丰，葳蕤岁歉。取北风为上。

除夜烧盆爆竹，与照田蚕看火色同，是夜取安静为
吉。

《庄子逍遥游》：尧让天下于许由曰：“日月出矣，而爝火
不息，其于光也，不亦难乎。”

《养生主》指穷于为薪，《火传》也，不知其尽也。

人间世以火救火，以水救水，名之曰《益多》。〈又〉《山木自
寇》也，《膏火自煎》也。

大宗师，“古之真人，入水不濡，入火不热。”

《秋水》篇：“至德者，火弗能热，水弗就溺。”

《外物篇》：“木与木相摩则然，金与火相守则流。阴阳错
行则天地大絯，于是乎有雷有霆。水中有火，乃焚大
槐。”〈又〉利害相摩，生火甚多，众人焚和，月固不胜火，于
是乎有僓，然而道尽。

《天下篇》：“火不热”

《列子·周穆王篇》：“阳气壮，则梦涉大火而燔焫。”〈又〉将阴
梦火。

《汤问》篇：“火浣之布，浣必投于火，布则火色，垢则布色，
出火而振之，皓然疑乎雪。”

《子华子·阳城胥渠问》篇：“阳气为火，火胜故冬至之日
燥；阴气为水，水胜故夏至之日湿。火则上炎，水则下
注。”

《战国策》：淳于髡曰：“王求士于髡，若挹水于河，而取火
于燧也。”

《孙子军争篇》：“夜战多火鼓，昼战多旌旗。”

《火攻篇》：“凡火攻有五：一曰火人，二曰火积，三曰火辎，
四曰火库，五曰火队。行火必有因，烟火必素具。发火
有时，起火有日。时者，天之燥也；日者，月在箕、壁、翼、轸
也。凡此四宿者，风起之日也。凡火攻必因五火之变
而应之。火发于内，则早应之于外。火发而其兵静者，
待而勿攻，极其火力，可从而从之，不可从则止。火可”
发于外，无待于内，以时发之。火发上风，无攻下风。凡
军必知五火之变，以数守之。故以火佐攻者明，以水
佐攻者强。

《韩子》：“丈人之慎火也，涂其隙；白圭之行堤也，塞其穴。
故丈人无火难，白圭无水患。”

吕子《期贤篇》：“今夫爚蝉者，务在乎明其火，振其树而
已。火不明，虽振其树何益？明火不独在乎，火在于暗。
当今之时，世暗甚矣。人主有能明其德者，天下之士
其归之也，若蝉之走明火也。”

《史记魏世家》：苏代谓魏王曰：“以地事秦，譬犹抱薪救
火，薪不尽，火不灭。”

《汉书贾谊传》：“夫抱火厝之积薪之下而寝其上，火未
及燃，因谓之安。”方今之执，何以异此？

《百官公卿表》：“大鸿胪属官有行人、译官、别火三令丞。”
〈注〉《汉仪注》：“别火狱令官，主治改火事。”

《食货志》：“冬民既入，妇人同巷相从夜绩。女工一月得
四十五日必相从者，所以省费燎火，同巧拙而合习
俗也。”

《高五王传》：灌婴在荥阳，闻魏勃本教齐王反，既诛吕
氏，罢齐兵，使使召责问魏勃，勃曰：“失火之家，岂暇先
言丈人，后救火乎？”

《易林》“从风放火”，荻芝俱死。

《淮南子原道训》：“得道者入火不焦，入水不濡。”〈又〉《火逾
然》而消逾亟。

《俶真训》：“巫山之上，顺风纵火，膏夏紫芝，与萧艾俱死。”
《天文训》：“明者，吐气者也。是故火曰外景。”〈又〉火上荨，水
下流。〈又〉“阳燧”见日，则燃而为火。“方诸”见月，则津而为
水。〈又〉南方火也，其帝炎帝，其佐朱明执衡而治夏，其
神为荧惑，其兽朱鸟，其音征，其日丙丁。〈又〉日冬至，则
水从之，日夏至，则火从之。故五月火正而水漏，十一
月水正而阴胜。阳气为火，阴气为水，水胜故夏至湿，
火胜故冬至燥，燥故炭轻，湿故炭重。

《览冥训》：“若夫以火能焦木也，因使销金，则道行矣。”〈又〉
乞火不若取燧。

《谬称训》“圣人之养民也，非求用也，性不能已。若火之自热，水之自寒，夫有何修焉。”及恃其力，赖其功，若失
火舟中

《主术训》：使人主执正持平，如从绳准高下，则群臣以
邪来者，犹以卵投石，以火投水。〈又〉《火热而水灭之》，金
刚而火消之。

《汜论训》：“老槐生火，久血为燐。”〈又〉炎帝于火而死，为灶。
《齐俗》训灼者不能救火，身体有所痛也。

《诠言训》“大寒，地坼冰凝，火弗为衰其暑；大热，铄石流
金，火弗为益其烈。”

《兵略训》：“若以水灭火，若以汤沃雪，何往而不遂，何之
而不用？”〈又〉炎之若火。〈又〉耀之若火电。〈又〉夫水势胜火，
章华之台烧以升勺，沃而救之，虽涸井而竭池，无奈
之何也。举壶榼盆盎而以灌之，其灭可立而待也。〈又〉
己未能治也。而攻人之乱。是犹以火救火。以水应水
也。何所能制。

《说山》训“泽，失火而林忧。”〈又〉以其所修而游不用之乡。
譬若树荷山上，而畜火井中。〈又〉燿蝉者，务在明其火，
钓鱼者，务在“芳其饵。”“明其火”者，所以燿而致之也。“芳
其饵”者，所以诱而利之也。〈又〉或吹火而然，或吹火而
灭，所以吹者异也。

《说林》训：“瓦以火成，不可以得火。”〈又〉槁竹有火，弗钻不
燋。〈又〉“《握火提》人”，反先之热。〈又〉尝抱壶而度水者，抱而
蒙火，可谓不知类矣。〈又〉粟得水湿而热，甑得火而液。
水中有火，火中有水。〈又〉凡用人之道，若以燧取火，疏
之则不得，数之则弗中，正在疏数之间。〈又〉以诈应诈，
以谲应谲，若披蓑而救火，毁渎而止水。

《人间训》：“夫爝火在缥烟之中也，一指之所能息也；塘
漏若鼷穴，一扑之所能塞也。及至火之燔孟诸而炎
云台，水决九江而渐荆州，虽起三军之众，弗能救也。”
〈又〉“祸生”而不早灭。若火之得“燥”，“水”之得湿，浸而益大。
〈又〉“以火熯井，以淮灌山”，此用己而背自然。〈又〉今夫救
火者，汲水而趋之，或以瓮瓴，或以盆盂，其方圆锐椭
不同，盛水各异，其于灭火均也。

《神异经》：鬼门昼日不开，至暮即有人语，有火色青。
西方深山中有人，身长尺馀，袒身捕虾蟹，见人止宿，
暮依其火以炙虾蟹，名曰“山臊。”

荒外有大山，其中生不昼之木，昼夜火燃，得暴风不
猛，猛雨不灭。

“不昼”木火中有鼠重千斤，毛长二尺馀，细如丝，但居
火中洞赤，时时出外而毛白，以水逐而沃之即死。取
纺绩其毛，织以为布，用之若有垢涴，以火烧之则净
也。

东海之外荒海中有山，焦炎而峙，高深莫测，盖禀至
阳之为质也。海水激浪，投其上，噏然而尽，计其昼夜，
噏摄无极，若熬鼎受其洒汗耳。
《十洲记》：“炎洲在南海中，有火林山，山中有火光兽，大
如鼠，毛长三四寸，或赤或白。山可三百里许，晦夜即
见此山林乃是此兽光照，状如火光相似，取其兽毛
以缉为布，时人号为‘火浣布’”，此是也。国人衣服垢污，
以灰汁浣之，终无洁净。唯火烧此衣服，两盘饭间振
摆，其垢自落，洁白如雪。

《春秋繁露》，“慈石取铁，真金取火。”

《大戴礼·曾子天圆篇》：“龟非火不兆。”

《武王践祚篇》：“《带之铭》曰：‘火灭修容，戒慎必恭，恭则寿’。”
《劝学》篇：“珠者，阴之阳也，故胜火。”

《盐铁论》：“未尝灼而不敢握火者，见其有灼也。”

桓谭《新论》：“举火夜作，燃炭干墙。”

《白虎通嫁娶》篇：“嫁女之家不绝火三日，思相离也。”
《论衡逢遇》篇：“夏时𬬻以炙湿，冬时扇以翣火。”

《幸偶篇》：“火燔野草，车轹所致，火所不燔，俗或喜之，名
曰幸草。”〈又〉《俱》之火也，“或烁脂烛，或燔枯草。”

《率性篇》：“阳遂取火于天，五月丙午日中之时，消炼五
石，铸以为器，磨砺生光，仰以向日，则火来至，此真取
火之道也。”今妄以刀剑之钩月，摩拭朗白，仰以向日，
亦得火焉。夫钩月非阳遂也，所以耐取火者，摩拭之
所致也。

《偶会篇世》曰：“男女早死者，夫贼妻，妻害夫”，非相贼害
命自然也。使火燃以水沃之，可谓水贼火。火适自灭，
水适自覆，两名各自败，不为相贼。今男女之早夭，非
水沃火之比，适自覆之类也。

《物势》篇：“燃炭生火，必调和罏灶。”
《说日》篇：“日中时日小，其出入时大者，犹昼日察火光
小，夜察之火光大也。”〈又〉问曰：“日，火也，火在地不行，日
在天，何以为行？”曰：“附天之气行，附地之气不行。火附
地，地不行，故火不行。”〈又〉儒者曰：“日中有三足乌。”夫日
者，天之火，与地之火无以异也。地火之中无生物，天
火之中何故有乌？火中无生物，生物入火中，燋烂而
死焉，乌安得立？

《齐世》篇：“古之水火，今之水火也，今气为水火也。使气
有异，则古之水清火热，而今水浊火寒乎？”

《论死篇》：“天地之性，能更生火，不能使灭火复燃；能更生人，不能令死人复见；能使灭灰更为燃火。”吾乃颇
疑死人能复为形。案火灭不能复燃，以况之，死人不
能复为鬼明矣。〈又〉人之所以聪明知慧者，以含五常
之气也。人死，五脏腐朽，则五常无所托矣。天下无独
燃之火，世间安得有无体独知之精？〈又〉人之死，犹火
之灭也。火灭而耀不照，人死而知不惠，二者宜同一
实。论者犹谓死有知，惑也。人病且死，与火之且灭何
以异？“火灭光消而烛在，人死精亡而形存。”谓人死有
知，是谓火灭复有光也。

《言毒篇》：天下万物含太阳气而生者，皆有毒，其在人
也为小人。故小人之口，为祸天下，小人皆懹毒气，阳
地小人，毒尤酷烈。故南越之人，祝誓辄效。谚曰：“众口
烁金。”口者，火也。五行二曰火，五事二曰言。言与火直，
故云铄金。道口舌之烁，不言拔木焰火，必云铄金。金
制于火，火口同类也。

《祭意篇》：“炎帝作火，死而为灶。”
《说文》：“熯，蒸火也；煨，盆中火也。熛，火飞也；颎爚，火光也。”
《释名》：火，化物也，亦言煆也，物入即皆毁坏也。
《风俗通》：殿堂象东井形，刻作荷菱。荷菱，水物也，所以
厌火。

城门失火祸及池中鱼按《百家书》，“宋城门失火，自汲
池中水以沃之，鱼悉露见，但就把之。”

《白泽图》火之精宋无忌。

《博物志》：“积油万石，则自然生火。晋泰始中，武库火积
油所致。”

凡水源有硫黄，其泉则温，故云“阴火。”

削木令圆，举以向日，以艾于后，承其影则得火。
《抱朴子内篇畅元》：“火体宜炽。而有萧丘之寒焰。”〈又〉烧
死者，不可怒燧人之钻火。

《对俗》：“脂非火种，水非鱼属。”然脂渴则火灭，水竭则鱼
死。

金丹，第二之丹，名曰神丹。服之百日，行度水火
杂应。或问不热之道，《抱朴子》曰：“立夏日，服六壬六癸
之符，或行六癸之炁，或服元水之丸，或服飞霜之散。”
然此用萧丘上木皮，及五月五日日中时北行黑蛇
血，故少有合之者。唯幼伯子、王仲都此二人衣以重
裘，曝之夏日之中，周以十二炉之火，口不称热，身不
流汗，盖用此方者也。

《塞难》：“俗有闻猛风烈火之声，而谓天之冬雷。”

释滞不热之火。

《仙药》云“母有五种，服之五年，则役使鬼神，入火不烧。”
〈又〉玉，可以乌米酒及地榆酒化之为水，亦可以葱浆
消之为炲，亦可饵为丸，亦可烧以为粉。服之一年以
上，入水不霑，入火不灼。

《外篇》“《尚博》典诰百家之言，与善一揆，譬操水者，器虽
异而救火同焉。”

《博》喻火烁金石，而不能耀烈以起湿。〈又〉明主官人，不
令出其器；忠臣居位，不敢过其量。非其才而妄授，非
所堪而虚任。犹“冰碗之盛沸汤，葭莩之包烈火。”〈又〉明
火炽乎暗木。〈又〉《规行矩步》。不可以救火拯溺。

“知止徙薪”，曲突于方炽之火。

重言冰之冷，火之热，岂须自言，然后明哉。

《拾遗记》：“西海之西有浮玉山，山下有巨穴，穴中有水，
其色若火，昼则通昽不明，夜则照耀穴外，虽波涛灌
荡，其光不灭，是谓火阴。”

《邺中记》：“并州俗，冬至后百五日，为介子推断火冷食，
三日作干粥。”今之糗是也。

《广志》：“火洲在南海中，火燃洲，其木不死，更鲜。”

《南史夷貊传》：“林邑国有金山，其中生金火，夜则出飞，
状如萤火。”

《述异记》：“羊山上有燃石，其色黄而文理疏，以水沃之，
便如煎沸，其上可炊，烹稍冷，即复以水沃之。”

南方有灾火山，四月生火，十二月火灭。火灭之后，草
木皆生枝条，至火生，草木叶落，如中国寒时也。取此
木以为薪，燃之不烬，以其皮绩之，为“火浣布。”

南蛮多利火珠，大者如鸡卵，光照数尺，以艾藉珠，辄
有火出。

刘勰《新论防欲》篇：“愚者之养鱼鸟也，见天之寒，则内
鱼于温汤之中，而栖鸟于火林之上。”〈又〉情欲之萌，如
木之将蘗，火之始荧，手可掣而断，露可滴而灭。及其
炽也，结条、“凌云，煽熛、章华”，虽穷力运斤，竭池灌火，而
不能禁，其势盛也。

《从化篇》：“火性宜热，而有萧丘寒炎，犹曰火热，热者多
也。”

《因显篇》：“夫火以吹热生焰，镜以莹拂成鉴。火不吹则
无外燿之光，镜不莹必阙内影之照，故吹成火之光，
莹为镜之华。”人之寓代，亦须声誉以发光华，犹火镜
假吹莹也。

《大质》篇：“火之性也，大寒惨凄，凝冰裂地，而炎气不为
之衰，大热煖赫，燋金烁石，而炎气不为之炽者，何也？
有自然之质，而寒暑不能移也《辩施》篇：“挈缾丐水，执萑求火，而人不吝。非性好施有
馀故也。”

《贵速篇》：“善齐事者，若救火拯溺，明其谋者，犹骥捷矢
疾。今焚燃熛室，则飞驰灌之，湍波漂人，必奔游拯之。
若穿井而救火，则熛飏焚栋矣。方凿舟而拯溺，则葬
江鱼之腹矣。”

《惜时》篇：“人之短生，犹如石火，炯然以过，唯立德贻爱
为不朽也。”

《益州记》：“火井在临邛县卓王孙家，又名王孙井。”汉室
之隆，则炎赫弥炽。桓灵之际，火势渐微，诸葛一瞰而
更盛。至景曜元年，人以烛投之即灭。其年蜀并于魏。
《地镜图》：“黄金之见为火。”

《水经注》：庾水南流，历徐无山。《开山图》曰：“山出不灰之
木，生火之石。”按注云：“其木色黑似炭而无叶，有石赤
色如丹，以一石相摩，则火发以然，无灰之木，可以终
身。”

《东武城》东南有卢水，水侧有胜火木，其木经野火烧
死，炭不灭。

《齐民要术》：“凡开荒山泽田，皆七月芟刈之，草干即放
火，至春而开垦。”

《养蚕法》：“屋欲四面开窗，纸糊厚为篱，屋内四角著火，
初生以毛扫调火，令冷热得所。”

《洛阳伽蓝记》：“车斯国出火浣布，以树皮为之，其树入
火不然。”

《荆楚岁时记》：“正月未夜，芦苣火照井厕中，则百鬼走
去。冬节一百五日，即有疾风甚雨，谓之寒食，禁火三
日。”〈注〉据历，合在清明前二日，亦有去冬至一百六者。
《琴操》、周举《移书》及魏武《明罚令》、陆翙《邺中记》并云：“寒
食断火，起于子推。”据《左传》及《史记》，并无介子推被焚
之事。按《周礼》司烜氏，“仲春以木铎修火禁于国中。”注
云：“为季春将出火也。”然则禁火，盖周之旧制。

《酉阳杂俎》：“鹅警鬼，䴔䴖厌火，孔雀辟恶。”

“蜀葵可以绩为布，枯时烧作灰，藏火，火久不灭。
黄杨木性难长，世重黄杨，以其无火。或曰试投之水
沈，则无火伐必以阴晦之夜，不见一星，为枕不裂。”
李氏《刊误》：“《论语》曰：‘钻燧改火，春榆夏枣，秋柞冬槐’。则
是四时皆改其火。自秦汉已降，渐至简易，唯以春是
一岁之首，止一钻燧，而适当改火之时，是为寒食节
之后。既”曰就新，即去其旧。今人持新火曰勿与旧火
相见，即其事也。又《礼记郊特牲》云：“季春出火为禁火。”
此则禁火之义，昭然可征。俗传禁火之因，皆以介子
推为据，是不知古，故以钻燧证之。

《谭子化书》：“术化，动静相磨，所以化火也。”〈又〉《情可以通》，
形可以同。同于《火者化为火，同于水者化为水》。
《德化》混我《神气》，符我《心灵》。若水投水，不分其清，若火
投火，不间其明。

“仁化礼”，明白之谓也。故均于火，义不足则礼济之，火
伐金也。

《食化》火，将逼而投于水，知必不免，且贵其缓。〈又〉疮者
人之痛，火者人之急，而民喻饥谓之疮，比饿谓之“火”，
盖情有所切也。

五色线鬼燐诗《会昌录》“衰草白露里，乱山明月中。多
是苦吟罢，残焰与君同。”

龙安有骑火茶最上，不在火前，不在火后故也。清明
改火，故曰“骑火茶。”

《全唐诗话》：李约性嗜茶，能自煎，曰：“茶须缓火炙，活火
煎。”

《清异录》：“夜中有急，苦于作灯之缓。批杉条染硫黄，置
之待用，一与火遇，得焰穗然，呼引光奴。”今有货者，易
名“火寸。”

凡病膏肓之际，药效难比，鍼灸之所以用也。鍼长于
宣壅滞，灸长于通气血，古人谓之“延年火”，又曰《火轮
三昧》。

《寰宇记》：“火山，梧州府城南隔江，山下水深无极，山上
有火，每三五夜一见，如野烧。或言水中有宝珠，光烛
于上，或言南越王尉陀藏神剑于此，故腾焰如火。”
《退朝录》：“《周礼》四时变国火，谓春取榆柳之火，夏取枣
杏之火，季夏取桑柘之火，秋取柞楢之火，冬取槐檀
之火。”而唐时惟取榆柳火以赐近臣戚里。本朝因之，
惟赐辅臣、戚里、帅臣、节察、三司使、知开封府、枢密直
学士、中使，皆得厚赠，非赐例也。

《归田录》：“香饼，石炭也。用以焚香，一饼之火，可终日不
灭。”

《云笈七签》：清明一日，取榆柳作薪煮食，名曰“换新火”，
以取一年之利。

《梦溪笔谈》：“阳燧面洼，向日照之，光皆聚向内，离镜一
二寸，光聚一点，大如麻菽，著物则火发，此则腰鼓最
细处也。”

《缃素杂记》：汉武帝作柏梁殿，有上疏者云：“蚩尾水之
精，能辟火灾，可置之堂殿。”

则病，火暴亦病。其昼夜候火，随风日晴晦最为难。
《范石湖集》：“爆竹之夕，人家各于门首燃薪满盆，无贫
富皆尔，谓之相暖热。”

照田蚕与烧火盆同日，村落则以秃帚若麻鞂竹枝，
蜚燃火炬，缚长竿之杪以照田，烂然遍野，以祈丝谷。
《老学庵笔记》：“予年十馀岁时，见郊野间鬼火至多，麦
苗稻穗之杪，往往出火，色正青，俄复不见。盖是时去
兵乱未久，所谓人血为燐者，信不妄也。今则绝不复
见，见者辄以为怪矣。”

《天彭牡丹谱》：“在寒食前者，谓之火前花。其开稍久，火
后花则易落。”

搜采异闻，录《庄子外物篇》，利害相摩，生火甚多，众人
焚和，月固不胜火，于是乎有僓。然而道尽注云：“大而
暗则多累，小而明则知分。”东坡所引乃曰：“郭象以为
大而暗不若小而明。”陋哉斯言也。为更之曰：月固不
胜烛，言明于大者，必暗于小。月不能烛毫厘，此其所
以不胜火也。然卒之火胜月耶？月胜火耶？予记朱元
成《萍洲可谈》所载，王荆公在修撰经义局，因见举烛，
言佛书有日月灯光，明佛灯光岂足以配日月？吕惠
卿曰：“日煜乎昼，月煜乎夜，灯煜乎日月所不及，其用
无差别也。”公大以为然。盖发言中理，出人意表云。予
妄意庄子之旨，谓人心如月，湛然虚静，而为利害所
薄，生火炽然以焚其和，则月不能胜之矣。非论其明
暗也。

《容斋三笔》：今人所用潜火，如潜火军兵，潜火器具，其
义为防。然以书传考之，乃当为熸。《左传》襄二十六年：
楚师大败，王夷师熸。昭二十三年：子瑕卒，楚师熸。杜
预皆注曰：“吴楚之间谓火灭为熸。”《释文》：“音子潜反，火
灭也。”《礼部韵》将廉反，皆读如歼音，则知当曰熸火。
《朱子语类》：问：四时取火，何为季夏又取一番？曰：“土旺
于未”，故再取之。

《隐窟杂志》：今世烧香埋火，盖有所自。《楞严》云：“焚水沉，
无令见火”是也。

《癸辛杂识》绵上火禁，“升平时禁七日，丧乱以来犹三
日。相传火禁不严，则有风雹之变。社长辈至日就人
家以鸡翎掠灶灰，鸡羽稍焦卷，则罚香纸钱。有疾及
老者不能冷食，就介公庙卜乞小火，吉则燃木炭取
不烟，不吉则死不敢用火，或以食暴日中，或埋食器
于羊马粪窖中，其严如此。戊戌岁，贾庄数少年以禁”
火日饮酒社树下，用柳木取火温酒，至四月，风雹大
作，数日乃消。又云：“火禁中，虽冷食，无致病者。”

《齐东野语》：东方朔《神异经》所载：“南荒之外有火山，昼
夜火然。其中有鼠重百斤，毛长二尺馀，细如丝，可作
布。鼠常居火中，时出外，以水逐而沃之方死。取其毛
缉织为布，或垢浣，以火烧之则净。”《十洲记》云：“炎州有
火林山，山上有火鼠，毛可织为火浣布，有垢，烧即除。”
其说不一。魏文帝尝著论，谓“世言异物，皆未必真有，
至明帝时，有以火浣布至者，于是遂刊此论。”是知天
壤间何所不有？耳目未接，固未可断以为必无也。昔
温陵有海商漏舶，搜其橐中，得火浣布一疋，遂拘置
郡帑。凡太守好事者，必割少许归以为玩。外大父尝
守郡，亦得尺许，余常亲见之，色微黄白，颇类木绵，丝
缕蒙茸，若蝶蚡蜂黄然。每浣以油腻，投之炽火中，移
刻，布与火同色，然后取出，则洁白如雪，了无所损。后
为人强取以去。

邵康节曰：“世有温泉，而无寒火。”昭德晁氏解云：“阴能
顺阳，而阳不能顺阴也。水为火爨，则沸而熟物；火为
水沃，则灭矣。”晋纪瞻举秀才，陆机策之曰：“阴阳不调，
则大数不得不否；一气偏废，则万物不能独成。今有
温泉而无寒火，其故何也？”白虎殿诸儒讲论，班固纂
为《白虎通五行篇》，亦曰：“有温水，无寒火。”然今汤泉往
往有之，如骊山、尉氏、骆谷、汝水、黄山、佛迹、匡庐、闽中
等处，皆表表在人耳目。坡诗云：“自怜耳目隘，未测阴
阳故。郁攸火山烈，觱沸汤泉注。安能长鱼鳖，仅可𬊈
狐兔。”朱氏晦庵诗云：“谁然丹黄焰，爨此玉池水。”盖或
为温泉之下，必有硫黄矾石故耳，独未见所谓寒火。
按《西京杂记》载董仲舒曰：“水极阴而”有温泉，火至阳
而有凉焰。又，《抱朴子》曰：“水主纯冷，而有温谷之汤泉；
火体宜炽，而有萧丘之寒焰。”又，《刘子从化篇》曰：“水性
宜冷，而有华阳温泉，犹曰泉冷，冷者多也；火性宜热，
而有萧丘寒焰，犹曰火热，热者多也。然则寒火亦有
之矣，特以耳目所未及，故以为无耳。”

《贵耳集·四夷附录内典》云：“人火得水而灭，龙火得水
而炽。”信有此理。《阴阳自然变化论》云：“龙能变水，人能
变火，龙不见石，人不见风，鱼不见水，鬼不见地。”此亦
理也。

“《离》中有真水”，坎中有真火。

《礼经会元》火禁，《周官》水火皆有禁。水亲而不尊，易以
溺人。川游之人狎于水者，秋官萍氏禁之宜也。火之
有禁，既有天官宫正以修之，又有秋官司烜修之，亦云足矣。夏官司爟又特设一官以掌之，何耶？盖！火之
为物，炎上就燥，尊而不亲，又非水之比也，不得其齐
则疾，不得其性则灾。故火星之伏见有时，国火之变
易亦有时，过焉为灾。此司爟所以因时而施令，变火
以救时疾也。先郑云：“三月昏，心星见辰上，使民出火。
九月昏，心星伏戌上，使民内火。《春秋传》曰：‘以出内火’。
夫出以季春，内以季秋”，则是二时出入火矣。又曰：“四
时变国火，以救时疾”，何邪？盖季春出火，非出火于民
也。火星昏见，司爟乃礼而出之，犹羲叔寅宾出日也。
季秋内火，非令民内火也。火星昏伏，司爟乃以礼而
内之，犹和叔寅饯纳日也。二时之出内火星，犹祭祀
之祭爟，不忘本也。曰“民咸从之，民亦如之”，亦令民知
有出内之礼也。故《宫正》春秋以木铎修火禁，以火星
出入而修禁也；《司烜》中春以木铎修火禁于国中，为
火星将出而修禁也。宫正特严宫中之禁，《司烜》泛修
国中之禁，故或以春秋，或以中春，有不同欤？若夫四
时变国火以救时疾，则是顺四时而改国火也。郑司
农引邹子之说，春取榆柳之火，夏取枣杏之火，季夏
取桑柘之火，秋取柞楢之火，冬取槐檀之火，是有五
时变火，此惑于五行五色之说也。周人取火之制，《司
烜》惟曰“以夫遂取明火于日，以共祭祀”，而司烜实预
国中之火禁，则司爟四时之变国火，安知夫不以遂
取火而易之乎？取于日则为明火，国火则不取于日
尔。《语》曰“钻燧改火”是也。然司爟上士二人，徒六人；司
烜下士六人，徒十二人，安能尽变国中之火，尽修国
中之禁，毋亦司爟施其令，司烜施其禁而使民自易
之。欤，司爟、司烜二官，分属夏官、秋官者，司爟行火南
方之事，故司爟隶于夏。司烜取水火，司寇奉明水火，
故司烜隶于秋。抑尝因火禁之修宫正，司烜皆以木
铎修之，木铎，振文教者也。文事奋木铎，武事奋金铎，
鼓人以金铎通鼓，司马振铎摝镯奋武事也。若非武
事，皆以木铎徇之，是以文教警众，不特修火禁为然。
《书》曰：“每岁孟春，遒人以木铎徇于路。”古人将有新令，
无有不奋木铎者，是以小宰帅治官之属而听治象
之法，则徇于木铎。《小司徒》、小司寇帅属观象亦如之。
《乡师》四时召令，以木铎徇于市朝；《士师》左右刑罚，以
木铎徇之于朝。一木铎之徇，而人心皆知有文教之
警，则孰不修职考法，以共王事。奉令道禁以从王命
哉。

《鸡林类事方言》：“火曰孛。”

周煇《清波杂志》：“沿江烽火台，每日平安，即于发更时
举火一把，每夜平安，即于次日平明举烟一把。缓急
盗贼，不拘时候，日则举烟，夜则举火，各三把。”绍兴初，
江东安抚大使李光所请煇生长江南，足不涉极边，
初未识所谓烽火者，但读陆务观《放翁记游梁观塞
上传烽诗》：“月黑望愈明，雨急灭复见。初疑云罅星，又
似山际电”，亦可想像得。《髣髴》云：
“田间书火非风不燃，风扑火则息。”

赞宁《物类相感志》：“野火，山林薮泽晦暝之夜则生焉。
散布如人秉烛，其色青，异乎人火。乡人惯见，多以左
足之草屦而招之来，渐近，闻人声则灭，又从本处明
矣。”

《席上腐谈》：“予幼时见有道人烧片纸纳空瓶，急覆于
银盆水中，水皆涌入瓶，而银盆铿然有声，盖火气使
之然也。”

《辍耕录》：杭人削松木为小片，其薄如纸，镕硫黄涂木
片顶分许，名曰发烛，又曰焠儿盖，以发火及代灯烛
用也。史载周建德六年，齐后妃贫者以发烛为业，岂
即杭人之所制与？宋翰林学士陶公谷《清异录》云：“夜
有急，苦于作灯之缓。有知者批杉条染硫黄，置之待
用，一与火遇，得焰穗然。既神之，呼引光奴。”今遂有货
者，易名火寸。按此则“焠”、“寸”声相近，字之讹也。然引“光
奴”之名为新。

《拘虚晤言》，“火无逾光之烛，鉴无过形之照，器之所使
也。故君子尽人之能而已矣。”

《宛署杂记》：燕城烟火，有花草人物等形，统名烟火。勋
戚家集百巧为一架，分四门，次第传爇，通宵以为乐。
《汲古丛语》：“火因质以用其光。其光相续而其体不分
者，性之各足也。”

《雪涛谈丛》：“滇省风俗，每年于六月二十八日，各家俱
束苇为槁，高七八尺，凡两树，置门首，遇夜炳燎，其光
烛天。是日各家俱用生肉切为脍，调以酰蒜，不加烹
饪，名曰‘食生’”，总称曰“火节。”问其故，谓吊忠臣王祎留
此记盖？祎受命入滇，说元梁王降，王反杀祎，醢其肉。
若尔，则炳槁可也，奚忍食生为耶？夫楚人竞舟，吊屈
子也；“晋人禁烟”，伤介子推也，皆有不忍之意焉。王公
被醢，而滇俗斫脍吃生，毋乃倒置乎？存炳火革，食生
可也。

长松《茹退憨憨子》曰：“火性无我，寄于诸缘。外诸缘而
觅火性，何异离波觅水者哉？”

辟寒锁锁帽，出《回纥》，用锁锁木根制之为帽，火烧不灭，亦不作灰，可配火鼠布，能辟寒。

《珍珠船》“蜀葵，点作火把，雨中不灭。”

《群碎录》：“执明甲戌神，呼之入火不烧。”

《长安客话》：“良乡县城东里许有石冈，石赤色如燎，可
以取火，因名燎石冈。”

《本草》：萤火，一名慎火。人皆盆盛养于屋上，云可辟火，
故曰慎火。

《木几冗谈》：“燎原之火，星星也。”

《霏雪录》：洪武丁卯春，汤信公持节发杭、绍明、台、温五
郡之民，城沿海诸镇。时会稽王家堰夜大雨，水暴至，
死者什四五，水上有火万炬，咸以为鬼。予尝询于习
海事者，曰：“咸水夜动则有光，盖海水为风雨所击，故
其光如火耳。”因记王子年《拾遗记》云：“东海之上有浮
玉山，山下有穴，穴中有大水，荡潏火不灭为阴火。”正
此类也。余记此以破好怪者之说。

《三馀赘笔》：“吴绫为裳，暗室中力持曳，以手摩之，良久，
火星直出。盖吴绫俗呼为油缎子，工家又多以脂发
光润，人服之体气蒸郁，宜其致火也。”

《蒙泉杂言》“乾为天，天之用火也。故离为火，火之聚也
成雷，其散也成风，则震与巽，又离之用也。”

《绿雪亭杂言》：“愚在京师，见马草中火发，作陈留县见
油篓中火发；在泰州见干蝗堆中火发；在剑州见积
聚油纸中火发。皆湿热遏蒸于内，不得发越，故郁攸
不戒，其来有渐。”

《农桑撮要》：北方庄家，正月元旦夜，束高长草把烧之，
名“照庭火。”伺烧将过，看向何方倒所向之方，其年必
熟。

《日知录》有“明火，有国火。”明火以阳燧取之于日，近于
天也，故卜与祭用之。国火，取之五行之木，近于人也，
故烹饪用之。

古人用火必取之于木，而复有四时五行之变。《素问》
黄帝言：“壮火散气，少火生气，季春出火，贵其新者，少
火之义也。”今人一切取之于石，其性猛烈而不宜人，
疾疢之多，年寿之减，有自来矣。

《邵氏学史》曰：“古有火正之官，语曰‘钻燧改火’”，此政之
大者也，所谓光融天下者，于是乎在。《周礼》司烜氏所
掌，及《春秋》宋、卫、陈、郑所纪者，政皆在焉。今治水之官，
犹夫古也，而火独缺焉。饮知择水而亨，不择火以祭
以养，谓之备物可乎？或曰：庭燎则有司矣。虽然，此火
之末也。

《册府元龟》：“龙星，木之精也。春见东方心，为火之盛，故
为之禁火。”俗传介子推以此日被焚禁火。

《路史·燧人改火论》曰：“顺天者存，逆天者亡。是必然之
理也。昔者燧人氏作，观乾象，察辰心而出火，作钻燧，
别五木以改火，岂惟惠民哉？以顺天也。”予常考之，心
者天之大火，而辰戌者火之二墓。是以季春心昏见
于辰而出火，季秋心昏见于戌而纳之，卯为心之明
堂，至是而火大壮。是以仲春禁火，戒其盛也。《周官》每
岁仲春，命司烜氏以木铎修火禁于国中，为季春将
出火，而司爟掌行火之政令。四时变国火，以救时疾，
季春出火，季秋内火，民咸从之，时则施火令。凡国失
火，野焚莱，则随之以刑罚。夫然，故天地顺而四时成，
气不愆伏，国无疵疠而民以宁。郑以三月铸刑书，而
士文伯以为必灾。六月而郑火盖，火未出而作火，宜
不免也。今之所谓寒食一百五者，熟食断烟，谓之龙
忌，盖本乎此？而周举之书、魏武之令与夫《汝南先贤
传》、陆翙《邺中记》等，皆以为为介子推，谓子推以三月
三日燔死，而后世为之禁火。吁！何妄邪？是何异于言
子胥溺死，而海神为之朝夕者乎？予观左氏、史迁之
书，曷尝有子推被焚“之事，况以清明寒食，初靡定日，
而《琴操》所记子推之死，乃五月五，非三日也。夫火，神
物也，其功用亦大矣。昔隋王劭尝以先王有钻燧改
火之义，于是表请变火，曰：‘古者《周官》四时变火，以救
时疾。明火不变，则时疾必兴。圣人作法，岂徒然哉？在
晋时，有人以雒阳火渡江，世世事之，相续不灭，火色
变青。昔师旷食饭，云是劳薪所爨。晋平公使视之，果
然车辋。今温酒炙肉，用石炭火、木炭火、竹火、草火、麻
荄火，气味各自不同。以此推之，新火旧火，理应有异。
伏愿远遵先圣，于五时取五木以变火，用功甚少’”，救
益方大夫火恶陈，薪恶劳。晋代苟勖进饭，亦知薪劳。
而隋文帝所见江宁寺晋长明镫，亦复青“而不热。《传
记》有以巴豆木入爨者，爰得泄利，而粪臭之草，炊者
率致味恶，然则火之不改，其不疾者鲜矣。泌以是益
知圣人之所以改火、修火，正四时五变者，岂故为是
烦文害俗，得已而不已哉？《传》不云乎？违天必有大咎。
先汉武帝犹置别火令丞，典司燧事，后世乃废之邪？
方石勒之居邺也，于是不”禁寒食，而建德殿震，及端
门。襄国西门雹起。西河介山大如鸡子，平地三尺，洿
下丈馀，人禽死以万数，千里摧折，秋稼荡然。夫五行
之变如是，而不知者亦以为为之推也。虽然，魏、晋之
俗，尤所重者，辰为商星，实犯大火，而汾、晋参墟，参辰错行，不毘和所致。

《畿辅通志》：顺德府响地，在府城境内。《寰宇记》云：“襄国
石井冈旁有响地，周围百步，人马行其地，砰砰有声，
掘之火出，即此。”

《广东通志》：“猛火油树津，出佛打泥国，大类樟脑，第能
腐人肥肉。燃置水中，光焰愈炽。蛮彝以制火器，其锋
甚烈，帆樯楼橹，连延不止，虽鱼鳌遇者，无不燋烁。
火鸡，出满剌加山谷，大如鹳，多紫赤色，能食火，吐气
成烟焰。”

《贵州通志》：“火石山在平远州东七十里，山形如兽，其
石击则火出。”

《元中记》：申弥国去郡万里，有燧明国，不识四时昼夜，
其人不死，厌世则升天。国有火树，名燧木，屈盘万丈，
云雾出于中间，折枝相钻则火出矣。后世圣人变腥
臊之味，游日月之外，以食救万物，乃至南垂，目此树
表，有鸟若鹗，以口啄树，粲然火出，圣人感焉，因取小
枝以钻火，号燧人氏，在庖牺之前，则火食起乎玆矣。
《列仙传》：“赤松子服水玉以教神农，能入火不烧。”
《搜神记》：“甯封子，黄帝时人也，世传为黄帝陶正。有异
人过之，为其掌火，能出五色烟，久则以教封子，封子
积火自烧，而随烟气上下，视其灰烬，犹有其骨，时人
共葬之甯北山中，故谓之甯封子。”

《拾遗记》：西海之西有浮玉山，山下有巨穴，穴中有水，
其色若火，昼则通昽不明，夜则照耀穴外，虽波涛灌
荡，其光不灭，是谓阴火。当尧世，其光烂起，化为赤云，
丹辉炳映，百川恬澈，游海者铭曰“沉燃”，以应火德之
运也。

“禹凿龙门，至一空岩，深数十里，幽暗不可复行，禹乃
负火而进。有兽状如豕，衔夜明之珠，其光如烛。
纣之昏乱，欲讨诸侯，使飞廉、恶来诛戮贤良，取其宝
器，埋于琼台之下。使飞廉等于所近之国，侯服之内，
使烽燧相续。纣登台以望火之所在，乃兴师往伐其
国，杀其君，囚其民，收其女乐，肆其淫虐，神人愤怨。时
有朱”鸟衔火，如星之照耀，以乱烽燧之光。纣乃回惑，
使诸国灭其烽燧，于是亿兆夷民乃欢。

僖公十四年，晋文公焚林以求介子推。有白鸦绕烟
而噪，或集之推之侧，火不能焚。晋人嘉之，起一高台，
名“思烟台”，戒所焚之山数百里居人不得设网罗，呼
曰“仁鸟。”

燕昭王思诸神异，西王母至，与昭王游于燧林之下，
说炎帝钻火之术。取绿桂之膏，燃以照夜。忽有飞蛾
衔火，状如丹雀来，拂于桂膏之上。此蛾出于员丘之
穴，穴洞达九天，中有细珠如流沙，可穿而结，因用为
珮。此是神蛾之火也。

《列子黄帝篇》：“范氏有子曰子华，善养私名，举国服之。
有宠于晋君，不仕而居三卿之右。目所偏视，晋国爵
之，口所偏肥，晋国黜之，游其庭者侔于朝。子华使其
侠客以智鄙相攻，强弱相凌，虽伤破于前，不用介意，
终日夜以此为戏，乐国殆成俗。禾生子伯，范氏之上。
客出行经坰外，宿于田更商丘开之舍，中夜禾生子”
伯二人相与言：“子华之名势，能使存者亡，亡者存，富
者贫，贫者富。”商丘开先窘于饥寒，潜于牖北听之，因
假粮荷畚，之子华之门。子华之门徒皆世族也，缟衣
乘轩，缓步阔视，顾见商丘开年老力弱而目黧黑，衣
冠不检，莫不眲之。既而狎侮欺诒，挡㧙挨抌，亡所不
为。商丘开常无愠容，而诸客之技单，惫於戏笑。遂与
商丘开俱乘高台，于众中漫言曰：“有能自投下者赏
百金。”众皆竞应。商丘开以为信然，遂先投下。形若飞
鸟，扬于地，《骩骨无》范氏之党以为偶然，未讵怪也。
因复指河曲之淫隈曰：“彼中有宝珠，泳可得也。”商丘
开复从而泳之，既出，果得珠焉。众昉同疑子华，昉令
豫肉食衣帛之次。俄而范氏之藏大火。子华曰：“若能
入火取锦者，从所得多少赏若。”商丘开往，无难色。入
火往还，埃不漫，身不焦。范氏之党以为有道，乃共谢
之曰：“吾不知子之有道而诞子，吾不知子之神人而
辱子。子其愚我也，子其聋我也，子其盲我也，敢问其
道？”商丘开曰：“吾亡道，虽吾之心亦不知所以。虽然，有
一于此，试与子言之。曩！子二客之宿吾舍也，闻誉范
氏之势，能使存者亡，亡者存，富者贫，贫者富。吾诚之
无二心，故不远而来。及来，以子党之言皆实也，唯恐
诚之”之不至，行之之不及，不知形体之所措，利害之
所存也，心一而物亡，迕者如斯而已。今昉知子党之

范氏门徒路遇乞儿马医，弗敢辱也，必下车而揖之。
宰我闻之，以告仲尼。仲尼曰：“汝弗知乎？夫至信之人
可以感物也。动天地，感鬼神，横六合，而无逆者，岂但
履危险，入水火而已哉！商丘开信，伪物犹不逆，况彼
我皆诚哉？小子识之。”

赵襄子率徒十万，狩于中山，藉芿燔林，扇赫百里。有
一人从石壁中出，随烟烬上下，众谓鬼物。火过，徐行
而出，若无所经涉者。襄子怪而留之。徐而察之，形色
七窍，人也；气息音声，人也。问奚道而处石？奚道而入
火？其人曰：奚物而谓石？奚物而谓火？襄子曰：“而向之
所出者，石也；而向之所涉者，火也。”其人曰：“不知也。”魏
文侯闻之，问子夏曰：“彼何人哉？”子夏曰：“以商所闻夫
子之言，和者大同于物，物无得伤阂者，游金石，蹈水
火，皆可也。”文侯曰：“吾子奚不为之？”子夏曰：“刳心去智，
商未之能。虽然，试语之有暇矣。”文侯曰：“夫子奚不为
之？”子夏曰：“夫子能之，而能不为者也。”文侯大说。
《拾遗记》：始皇好神仙之事，有宛渠之民乘螺舟而至，
言其国在咸池日没之所，以万岁为一日。俗多阴雾，
遇其晴日，则天豁然云裂，耿若江汉。及夜，燃石以继
日光。此石出燃山，其土石皆自光澈，扣之则碎，状如
粟，一粒辉映一堂。昔炎帝始变生食，用此火也。人今
献此石，或有投其石于溪涧中，则沸沬流于数十里，
名其水为“焦渊。”

《列仙传》：陶安公者，六合铸冶师也，数行火，火一旦散
上行，紫色冲天，安公伏冶下求哀，须臾朱雀止冶上
曰：“安公安公，冶与天通，七月七日，迎汝以赤龙。”至期，
赤龙到，安公骑之而上。

《洞冥记》：天汉二年，帝昇苍龙阁，思仙术，召诸方士言
远国遐方之事，唯东方朔下席操笔，跪而进。帝曰：“大
夫为朕言乎？”朔曰：“臣游北极，至种火之山，日月所不
照，有青龙衔烛火以照山之四极。”

西域献火龙，高七尺，映日看之，光如聚炬火。

《拾遗记》：“郅寄字君珍，丧亲尽礼。所居去墓百里，每夜
行，常有飞鸟衔火以夹之。”

糜竺用陶朱计术，日益亿万之利，货拟王家，有宝库
千间。竺性能赈生恤死，家内马厩屋仄，有古冢，有伏
尸，夜闻涕泣声。竺乃寻其泣声之处，忽见一妇人，袒
背而来，诉云：“昔汉末妾为赤眉所害，叩棺见剥。今袒
在地，羞昼见人，垂二百年，今就将军乞深埋，并敝衣
以掩形体。”竺许之，即命之为棺椁，以青布为衣衫，置
于冢中。设祭既毕，历一年，行于路西，忽见前妇人所
著衣，皆是青布。语竺曰：“君财宝可支一世，合遭火厄，
今以青芦杖一枚，长九尺，报君棺椁衣服之惠。”竺挟
杖而归。所住邻中，常见竺家有青气，如龙蛇之形。或
有人谓竺曰：“将非怪也。”竺乃疑此异，问其家僮，云：“时
见青芦杖自出门间，疑其神，不敢言”也。竺为性多忌，
信厌术之事，有言中忤，即加刑戮，故家僮不敢言。竺
货财如山，不可算计，内以方诸盆瓶，设大珠如卵，散
满于庭，谓之宝庭，而外人不得窥。数日，忽青衣童子
数十人来云：“麋竺家当有火厄，万不遗一，赖君能恤
敛枯骨，天道不辜君德，故来禳却此火，当使财物不
尽，自今已后，亦宜防卫。”竺乃掘沟渠，周绕其库，旬日
火从库内起，烧其珠玉十分之一，皆是阳燧旱燥，自
能烧物。火盛之时，见数十青衣童子来扑火，有青气
如云，落于火上，即灭。童子又云：“多聚鹳鸟之类，以禳
火灾。”鹳能水于巢上也。家人乃收䴔䴖数千头，养于
池渠中以厌火。

《搜神记》：麋竺尝从洛归，未达家数十里，有妇人从竺
求寄载，行可数里，妇谢去，谓竺曰：“我天使也，当往烧
东海。”麋竺家感君见载，故以相语，竺因私请之，妇曰：
“不可得不烧如此，君可驰去，我当缓行，日中火当发。”
竺还遽出财物，日中而火大发。

《抱朴子》：“吴世姚光有火术。吴主积荻千束，火焚荻了
尽，光恬坐灰中，振衣而起。”

《神仙传》：“焦先遭野火烧其庵，人往视之，见先危坐庵
下不动，火过庵烬，先方徐徐而起，衣物悉不焦灼。
孙博者，河东人也，有清才，能属文，著诗百篇，诵经数
十万言。晚乃学道，治墨子之术，能令草木金石皆为
火光，照曜数十里中。亦能令身成火，口中吐火，指草
树生火则焦枯，更指之即复故。亦能使三军之众各
成”一聚火。有藏人亡奴在军中者，累日求之不得。博
语奴主曰：“吾为卿烧其营舍，奴必走出，卿但当谛伺
捉取之。”于是博以一赤丸掷军中，须臾火起张天，奴
果走出而得之。博乃更以一青丸掷火，火即灭。所燔
屋舍百物，向已焦然者，皆悉复故。博每作火，有所烧，
他人虽以水灌之，终不可灭，须博自止“之乃止。”行水
火中，不沾灼，亦能使千百人从己蹈之，俱不沾灼。
成仙公者，讳武丁。县使送饷府君。府君周昕有知人
之鉴，见先生异之，署为文学主簿。时郡中寮吏豪族，
皆怪不应，引寒小之人，以乱职位。府君曰：“此非卿辈所知也。”经旬日，乃与先生居阁直。至年初元会之日，
三百馀人令先生行酒，酒巡遍讫，先生忽以杯酒向
东南噀之，众客愕然怪之。府君曰：“必有所以。”因问其
故。先生曰：“临武县火，以此救之。”众客皆笑。明日司仪
上事，称武丁不敬，即遣使往临武县验之。县人张济
上书，称元日庆集，饮酒晡时，火忽延烧，厅事从西北
起。时天气清澄，南风极烈，见阵云自西北直耸而上
径止。县大雨。火即灭。雨中皆有酒气。众疑异之。乃知
先生盖非凡人也。

《葛仙公别传》：公与客谈话，时天寒，公与客曰：“居贫不
能得炉火，请作一大火。”公口吐气，火赫然从口而出，
须臾火满室，坐客皆热而脱衣也。

《拾遗记》：晋太康元年，白云起于灞水，三日而灭。有司
奏云：“天下应太平。”果有羽山之民献火浣布万匹。其
国人称羽山之山有文石，生火烟色，以随四时而见，
名为净火。有不洁之衣，投于火石之上，虽滞污渍涅，
皆如新浣。

员峤之山名“环丘”，有云石，广五百里，或四五十里。扣
之片片，则蓊然云出，俄而遍润天下。有木名曰“倚桑。”
亦有冰蚕，长七寸，黑色，有鳞角，以霜雪覆之，然后作
茧，长一尺。其色五彩，织为文锦，入水而不濡。其质轻
软柔滑，以之投火，则经宿不燎。

岱舆山有员渊千里常沸腾，以金石投之，则烂如土
矣。孟冬水涸，中有黄烟从地出，起数丈，烟色万变。山
人掘之，入数尺，得焦石如炭，或有碎火以蒸烛，投之
则然而青色，深掘则火转盛。有草名“莽煌”，叶圆如荷，
去之十步，炙人衣则焦。刈之为席，方冬弥温，以枝相
摩，则火出矣。

《元真子𬸚𬸦》篇：火之熛烈然曰：“烘乎炵乎之焕，烂乎
焉，翕乎煜乎之炫，煽乎焉。”灼烁烜爀《燏获》，涸泽
燋山，炽日熏天。其孰能大乎，吾之大焉。

王铚默记王朴仕周为枢密使，五代自朱梁以用武
得天下，政事皆归枢密院，至今言二府，当时宰相但
行文书而已，况朴之所以得君。世宗才四年间，取淮
南，下三关，所向成功。时缘用兵，朴多宿禁中，一日谒
见世宗，屏人颦蹙，且仓皇叹嗟曰：“祸起不久矣。”世宗
因问之曰：“臣观元象大异，所以不敢不言。”世宗云如
何？曰：“事在宗社，陛下不能免，而臣亦先当之。今夕请
陛下观之，可以自见。”是夜与世宗微行，自厚载门同
出，至野次，止于五丈河旁。中夜后，指谓世宗曰：“陛下
见隔河如渔灯者否？”世宗随亦见之，一灯荧荧然，迤
逦甚近，则渐大至隔岸，火如车轮矣。其间一小儿，如
三四岁，引手相指。既近岸，朴曰：“陛下速拜之。”既拜，渐
远而没。朴泣曰：“陛下既见，无可复言。”后数日，朴于李
谷坐上得疾而死。世宗既伐幽燕，道被病而崩，至明
年而天授我宋矣。《火轮小儿》，盖圣朝火德之兆，夫岂
偶然？

《续文献通考》：宋顾笔仙鬻：“笔遇仙年九十七，一日积
苇庭中，坐其上，自举火焚之，但见烈焰中乘火云而
去。”

裴庆，苏州人，二十七代天师。某抵姑苏，知其异人，长
跪延之。庆约“三年后俟我于庐峰顶上。”遂别去。越三
年果归，担弃履数石，垒一洞，自入，塞其门，火自内发。
焚讫，烈焰中犹见庆乘白鹤升天。天师俟于庐峰顶，
庆果至，并去，莫知所之。